題李仲孫佩軒
作者：劉才邵
朝代：宋

paragraphs: 華堂壓雲排柱磶，堂背開軒看青璧。
鏤螭石斗貯芳根，綠葉裁雲凈如拭。
秋風吹空夜正涼，曲瓊掛簾放香入。
小鞋踏月傍幽叢，霧氣籠寒髻鬟濕。
主人才具超常流，竟體芳香非外襲。
不應便爾學紉蘭，芰製荷衣向泉石。
詔書屢下言路開，黼坐憂勤方仄席。
綠章聞早叩天關，坐使青雲生咫尺。
垂紳鳴玉近瑤墀，舊隱煙霞從寂寂。
卻須爲續北山移，細說幽芳恨輕擲。